Püssid ja revolvrid vajusid aga mitmeks aastaks unustuse hõlma, kuna ma hipidest vanemate võsukesena üsna patsifist olin ja ka Ameerikasse saabudes ikka neidsamu überliberaalsed vaateid omaks pidasin. Inimene aga õpib, kuni elab, ja  nii hakkasin tasapisi uurima Ameerika konstitutsiooni teist paragrahvi, mis tavakodanikule relvakandmise loa annab. Eks kõik loogiliselt mõtlevad inimesed arendavad oma endiseid tõekspidamisi, kui nad vastakaid arusaami objektiivselt ära kuulavad ja reaalseid fakte arvesse võtavad. Hakkasin tasapisi mõistma, et tegelikult on ju püss samasugune tööriist nagu kirves, labidas ja muu sihke, kuigi jah, tüki kiirem ja täpsem. Püssi tuleks suhtuda austuse ja ülima vastutustundlikkusega. Kahjuks uudistes selliseid  relvaomanikke ei kajastata, ikka neid üksikuid hullumeelseid luuseried, kes asja eest, teist taga, kellegi maha kõmmutavad.